Diari Oficial de la Generalitat Valenciana


Sumari del DOGV 3218, del 06-04-1998 (1998/2183)

RESOLUCIÓ de 6 de març de 1998, de la Subsecretaria del Secretariat del Govern i Relacions amb les Corts de la Conselleria de Presidència, de la Generalitat Valenciana, per la qual es disposa la publicació del Conveni Marc de Col·laboració entre la Generalitat Valenciana i l'Empresa Nacional de Electricidad, SA, (ENDESA), per al foment de la investigació i el desenvolupament de projectes d'actuació conjunta.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3218

Data del DOGV
:   06-04-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/2183


Data del document
:   06-03-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 6 de març de 1998, de la Subsecretaria del Secretariat del Govern i Relacions amb les Corts de la Conselleria de Presidència, de la Generalitat Valenciana, per la qual es disposa la publicació del Conveni Marc de Col·laboració entre la Generalitat Valenciana i l'Empresa Nacional de Electricidad, SA, (ENDESA), per al foment de la investigació i el desenvolupament de projectes d'actuació conjunta. [1998/Q2183]
  
Una vegada subscrit, després de la tramitació prèvia reglamentària, entre la Generalitat Valenciana i l'Empresa Nacional de Electricidad, SA, (ENDESA), el dia 19 de maig de 1997, un Conveni Marc per al foment de la investigació i el desenvolupament de projectes d'actuació conjunta, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0081/98, i que figura com a annex d'aquesta resolució.
  
València, 6 de març de 1998.- La subsecretària del Secretariat del Govern i Relacions amb les Corts: Catalina Escuin Palop.
  
Conveni Marc de Col·laboració entre la Generalitat Valenciana i l'Empresa Nacional de Electricidad, SA, (ENDESA), per al foment de la investigació i el desenvolupament de projectes d'actuació conjunta.
  
València, 19 de maig de 1997
  
Reunits:
  
D'una part el senyor Eduardo Zaplana Hernández-Soro, que actua en representació de la Generalitat Valenciana, en qualitat de president.
  
De l'altra el senyor Rodolfo Martín Villa, que actua en representació de l'Empresa Nacional de Electricidad, SA, (ENDESA), en qualitat de president executiu.
  
Ambdues parts es reconeixen mútuament la capacitat legal necessària per a la signatura d'aquest Conveni i
  
Exposen:
  
Primer
  
Que la Generalitat Valenciana, en el marc de les activitats encaminades al foment del desenvolupament econòmic i social de la comunitat autònoma, vol col·laborar en camps d'interés comú amb ENDESA.
  
Segon
  
Que ENDESA, sent conscient de la funció social que li incumbeix i tenint en compte el paper estratègic que l'energia té en la societat actual, vol potenciar a la Comunitat Valenciana activitats d'investigació, perfeccionament i actualització de coneixements en els diferents camps d'actuació, i també identificar projectes concrets d'interés recíproc.
  
D'acord amb els motius esmentats, la Generalitat Valenciana i ENDESA formalitzen aquest Conveni Marc, la finalitat principal del qual és potenciar la investigació aplicada, la identificació i el desenvolupament de projectes en els camps d'interés mutu, amb especial dedicació a matèries relacionades amb els serveis públics (aigua, gas, electricitat, telecomunicacions, gestió de residus, etcètera).
  
I amb aquesta finalitat
  
Acorden:
  
Primer
  
Instaurar una cooperació tècnica centrada en àrees que siguen d'àmbit empresarial d'ENDESA i que potencien, al seu torn, el desenvolupament de la Comunitat Valenciana, prestant especial atenció a aquells camps en els quals hi haja actuacions concretes, com ara:
  
Distribució de gas: el Grup ENDESA (a partir d'ara G. ENDESA), a través de Distribuidora de Gas de la Comunidad Valenciana ha sol·licitat concessions administratives per a la distribució en diferents localitats, i és la seua voluntat, per tant, contribuir i participar en el procés industrial i urbà del servei públic de gas.
  
Cicle d'aigua:
  
· Dessalatge d'aigua: el G. ENDESA, a través d'ENDESA, té projectes de dessalinització a Alacant i vol contribuir activament a desenvolupar, si la Generalitat Valenciana així ho demana, els diferents plans de tractament d'aigües que tinga la Comunitat Valenciana en els pròxims anys.
  
· Nous subministraments d'aigua en alta: el G. ENDESA ha avaluat i està interessat en el desenvolupament d'infraestructures per a subministrament d'aigua, procedents d'altres conques.
  
Generació elèctrica: el G. ENDESA considera la Comunitat Valenciana com una àrea prioritària per a la instal·lació de centrals de cicle combinat i, en particular, mitjançant la utilització de gas natural. En aquest sentit es compromet a aprofundir en els estudis de viabilitat d'aquestes i, d'acord amb els resultats, a la implantació d'aquestes centrals on ho sol·licite la Generalitat Valenciana.
  
Cogeneració: la gasificació de la regió possibilitarà el desenvolupament de la cogeneració, activitat en la qual el G. ENDESA participa activament en diferents regions, mitjançant la col·laboraboració amb els industrials locals.
  
Cogeneració elèctrica amb residus sòlids urbans: el G. ENDESA participa en altres comunitats autònomes en projectes d'aquest tipus i s'ofereix a la Comunitat Valenciana a actuar en aquest camp.
  
Generació elèctrica amb energies renovables, en particular amb energia eòlica: el G. ENDESA participa en nombrosos parcs.
  
Comunicacions: ENDESA, en el marc de la seua projectada participació en el sector de les telecomunicacions, vol contribuir al desenvolupament del teixit empresarial a la Comunitat Valenciana.
  
Segon
  
Concloure convenis singulars per instrumentar les accions que originaren aquest Conveni Marc, en els quals es recolliran les condicions de participació d'ambdues parts.
  
Per tant, els esmentats convenis recolliran, si escau, els detalls de contingut, organització, finançament i programa de desenvolupament que corresponga i s'elaboraran d'acord amb la normativa interna d'organització i de procediment que les parts tingueren en els respectius àmbits.
  
Tercer
  
L'execució i la coordinació de les actuacions a realitzar per la Generalitat Valenciana, dins del marc d'aquest Conveni, i també la signatura dels convenis específics de desenvolupament d'aquest, correspondran a la Conselleria d'Ocupació, Indústria i Comerç, que se'n responsabilitzarà de la gestió.
  
Quart
  
Constituir un comité mixt de seguiment d'aquest Conveni Marc de Col·laboració, que estarà format per dos membres designats per cada una de les parts i la missió del qual consistirà en:
  
- Fer un inventari de la cooperació ja existent entre les parts, realitzar un balanç del compliment i reorientar, si calguera, els treballs en curs.
  
- Impulsar i coordinar la relació entre la Generalitat Valenciana i ENDESA.
  
- Fer el seguiment i supervisar les accions escomeses.
  
- Resoldre les dificultats i els desacords que pogueren sorgir de la interpretació o de l'execució d'aquest Conveni Marc.
  
- Establir les modalitats precises i concloure els protocols adequats, amb vista a protegir la confidencialitat dels documents i les informacions que les parts es comuniquen en el desenvolupament dels seus treballs, i també preveure les modalitats d'utilització d'informacions subjectes a drets de propietat industrial i/o intel·lectual.
  
Cinqué
  
L'àmbit territorial al qual fa referència aquest Conveni Marc el constitueix el territori de la Comunitat Valenciana, sense perjudici que ENDESA puga aplicar-ne els resultats en altres comunitats autònomes en les quals desenvolupe la seua activitat.
  
Sisé
  
Aquest Conveni Marc té un període de vigència de tres anys a partir de la data de la signatura. Les parts efectuaran un balanç durant el segon semestre de l'últim any de vigència, per a apreciar-ne els resultats, orientar les actuacions futures i definir les modificacions que convinga introduir-hi, a fi de, si escau, procedir-ne a la pròrroga.
  
El Conveni Marc de Col·laboració podrà resoldre's a petició de qualsevol de les parts, després de la comunicació per escrit a l'altra part amb una antelació mínima de dos mesos.
  
També serà causa de resolució l'incompliment de les clàusules d'aquest, o qualssevol altres que derivades de la seua naturalesa, recullen les disposicions legals actualment en vigor.
  
Seté
  
En totes les accions de comunicació i difusió corresponents a cada un dels projectes que es concreten en aquesta col·laboració, haurà de quedar establida la participació d'ambdues parts i la seua col·laboració en les accions.
  
I com a prova de conformitat, la Generalitat Valenciana i ENDESA signen aquest Conveni en doble exemplar i amb una única finalitat.
  
Per la Generalitat Valenciana: Eduardo Zaplana Hernández-Soro.
  
Per ENDESA: Rodolfo Martín Villa.